เลือกตั้งสหรัฐทำค่าเงินบาทผันผวน
กนง.มีติเอกฉันท์ให้คงอัตราดอกเบี้ยนโยบายไว้ที่ 1.5%  ระบุ”ทรัมป์”ชนะการเลือกตั้งสหรัฐกระทบค่าเงินบาทและเงินทุนเคลื่อนย้ายผันผวนสูงขึ้น
9 พ.ย. 2559

กนง.มีติเอกฉันท์ให้คงอัตราดอกเบี้ยนโยบายไว้ที่ 1.5%  ระบุ”ทรัมป์”ชนะการเลือกตั้งสหรัฐกระทบค่าเงินบาทและเงินทุนเคลื่อนย้ายผันผวนสูงขึ้น 
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เลขานุการ คณะกรรมการนโยบายการเงิน (กนง.) กล่าวว่า ที่ประชุมกนง.วันนี้ (9 พ.ย.) มีมติเป็นเอกฉันท์(7 เสียง)ให้คงอัตราดอกเบี้ยนโยบายไว้ที่ 1.50% ต่อปี โดยประเมินว่าเศรษฐกิจไทยยังขยายตัวได้ต่อเนื่องในอัตราที่ใกล้เคียงกับที่ประเมินไว้ก่อนหน้า ที่ 3.2% แต่มีความเสี่ยงที่โตต่ำมากขึ้น จากปัจจัยทั้งในและต่างประเทศ อย่างไรก็ดี ปัจจัยในต่างประเทศมีผลกระทบมากกว่า เพียงแต่เสถียรภาพเศรษฐกิจไทยโดยรวม
“รอบนี้กนง.ให้น้ำหนักในการติดตามพัฒนาการด้านเศรษฐกิจมากขึ้น เพราะถึงจะมีปัจจัยบวกแต่ก็มีปัจจัยลบ ส่งผลให้โอกาสที่เศรษฐกิจไทยจะโตต่ำกว่าที่คาดยังมี อย่างภาคการส่งออกของไทยดีขึ้น โดยมีแนวโน้มติดลบน้อยกว่าคาดที่ -2.5% แต่ภาคการท่องเที่ยวอาจได้รับผลกระทบจากมาตรการจัดระเบียบการท่องเที่ยวหรือทัวร์ศูนย์เหรียญมากกว่าคาด ปีนี้นักท่องเที่ยวอาจลดลงมากกว่า 2 แสนคน ปีหน้าก็อาจลดมากกว่าคาด แถมอัตราเงินเฟ้อที่เคยมองว่าจะกลับเข้าสู่กรอบล่างที่ 1% ภายในไตรมาส 4 ปีนี้ก็อาจจะเลื่อนอกไป” นายจาตุรงค์กล่าว
นายจาตุรงค์ กล่าวว่า กรณีการเลือกตั้งสหรัฐที่แนวโน้มนายโดนัลด์ ทรัมป์ จากพรรครีพับลิกันน่าจะได้รับเลือกตั้งเป็นประธานาธิบดีสหรัฐฯน่าจะส่งผลให้ตลาดการเงินโลกมีความไม่แน่นอนสูงขึ้น ซึ่งทำให้ความไม่แน่นอนต่อเศรษฐกิจไทยมากขึ้นตามไปด้วย โดยเฉพาะค่าเงินบาทและเงินทุนเคลื่อนย้าย ซึ่งธปท.จะติดตามดูแลอย่างใกล้ชิด แต่ธปท.อยากส่งสัญญาให้ภาคเอกชนหรือธุรกิจที่เกี่ยวข้องต้องเข้าใจว่าสัญญาณนโยบายของสหรัฐที่จะออกมา จะส่งผลต่อตลาดมากขึ้นในระยะต่อไป ซึ่งการเคลื่อนไหวของเงินบาทในวันนี้ผันผวนขึ้นพอสมควร ขณะเดียวกันค่าเงินบาทก็มีการปรับตัวรับการเลือกตั้งมากขึ้นหลังรับรู้ผลการเลือกตั้งเบื้องต้น
ด้านการเคลื่อนไหวของเงินบาทวันนี้ เคลื่อนไหวอยู่ที่ระดับ 34.88 บาท/เหรียญสหรัฐ ปรับแข็งค่าขึ้นพอสมควรจากช่วงเช้าที่เปิดตลาดที่ระดับ 34.94 บาท/เหรียญสหรัฐ ซึ่งระหว่างวันเคลื่อนไหวแข็งค่าสุดที่ระดับ 34.85 บาท และอ่อนค่าสุดที่ระดับ 35.00 บาท คิดเป็นการแข็งค่าขึ้นจากต้นปีประมาณ 3% โดยตลาดเงินมีการปรับตัวรับการเลือกตั้งสหรัฐหลังผลการเลือกตั้งพลิกมาเป็นนายทรัมป์น่าจะชนะแทนที่จะเป็นนางฮิลลารี คลินตันจากเดโมเครตที่ตลาดเคยคาดการณ์ก่อนหน้านี้